Polisieman jok glo oor kapingDie polisiemotor is later in ‘n nabygeleë woud gevind. (Foto: Saps) Dissiplinêre stappe kom teen ŉ 34-jarige polisiekonstabel wat glo valslik beweer het dat hy met ŉ amptelike polisiemotor in ŉ kaping en roof betrokke was. ŉ Video op sosiale media het egter later verklap dat hy die motor misbruik het om saam met sy vriende by ŉ kroeg te gaan drink. Die voorval het in die vroeë oggendure van 20 Augustus in Engcobo plaasgevind. “Die betrokke konstabel het aangevoer dat hy die aand op ŉ klag van seksuele aanranding gereageer het. Hy was kwansuis op pad terug van ŉ kliniek waar hy die slagoffer afgelaai het, toe twee gewapende mans hom genader en met ŉ geweer teen die kop uit die voertuig gedreig het,” sê brig. Tembinkosi Kinana, polisiewoordvoerder van die Oos-Kaap. Volgens die polisiekonstabel het hy ongedeerd van die voorval afgekom, maar het die boewe met die polisiemotor weggery. Die motor is later in ŉ nabygeleë woud gevind en ŉ grootskaalse soektog na die verdagtes is van stapel gestuur. ŉ Ondersoek het egter aan die lig gebring dat die konstabel die betrokke aand die polisiemotor gebruik het om saam met ŉ vriende ŉ plaaslike kroeg te besoek. “Videomateriaal wat op sosiale media versprei word, wys hoe hy en ŉ groep vriende met bottels drank in hul hande uit die agterkant van ŉ gemerkte polisievoertuig klim.” “Dissiplinêre stappe is onmiddellik teen die konstabel ingestel, aangesien hy klaarblyklik die polisie se gedragskode oortree het en die polisie se naam in oneer gebring het,” sê Kinana.